Source: https://pitee.wordpress.com/2014/12/15/209-devizahiteles-mar-elindult-strassburg-fele/
Timestamp: 2017-04-26 02:05:10
Document Index: 35263111

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Több száz devizahiteles már elindult Strassburg felé | PITEE
Több száz devizahiteles már elindult Strassburg felé
Az Alkotmánybíróság tájékoztatása szerint eddig 209 devizahiteles nyújtott be alkotmányjogi panaszt a devizahiteles törvények ellen. Ez a szám azt mutatja, hogy már több száz devizahiteles készül kártérítési pert indítani a magyar állam ellen az Emberi Jogok Európai Bírósága előtt.
Ez a szám ugyanakkor rendkívül alacsony, ha összevetjük azzal, hogy több mint 10.000 devizahiteles indított keresetet a bankja ellen 2014 júliusáig.
Továbbá ez a szám akkor is rendkívül alacsony, ha arra gondolunk, hogy a devizahiteles “mentőcsomagok” miatt a devizahitelesek egy életen át nyögni fogják a hitelek terheit.
(A feladóvevényről képet készíthet pl. a mobiltelefonjával)
Az elmúlt hetekben sok lépést tettünk annak érdekében, hogy felhívjuk nemzetközi szervezetek figyelmét a devizahiteles törvények által okozott jogsértésekre.
Ezek az erőfeszítéseink azonban csak akkor lesznek sikeresek, ha sok devizahiteles csatlakozik a felhívásunkhoz.
Emiatt arra kérünk minden érintettet, hogy hívja fel ismerősei, barátai, sorstársai figyelmét arra, hogy érdemes benyújtani az alkotmányjogi panaszt a devizahiteles törvények ellen! (Alkotmányjogi Panasz – beadvány minta)
Az Alkotmánybíróság az alábbi választ adta a korábban feltett kérdéseinkre.
Az Alkotmánybírósággal folytatott levélváltás ismételten igazolta, hogy Magyarországon teljesen felesleges a törvények betartását számon kérni a hatalom birtokosain. Az Alkotmánybíróság ugyanis továbbra sem hajlandó részletes adatokat közölni a folyamatban lévő eljárásokról. Holott a közérdekű adatok nyilvánosságáról szóló törvény szerint, az Alkotmánybíróság köteles lenne közölni a kért adatokat.
Egyszerű alattvalóként örülhetünk annak, hogy háromszori kérés eredményeként az Alkotmánybíróság ide dobta nekünk a 209-es számot (Közérdekű adatigénylés III. rész – Három a magyar igazság?).
Egy jogállam nem így működik. Egy jogállamban a törvények az Alkotmánybíróságra is vonatkoznak.
feladó: ugyfelkapu@mkab.hu
címzett: pitee2008@gmail.com
dátum: 2014. december 9. 15:50
tárgy: Az Alkotmánybíróság Hivatalának válasza
Iktatószám: XXI-1/01850-5/2014
Az Alkotmánybíróságon a mai napon főtitkári előkészítő eljárás szakaszában 308 db ügy van folyamatban. Ezek közül 209 ügyben az indítványozó a devizahiteles törvények egyes rendelkezéseit kifogásolja. Az Alkotmánybíróság Ügyrendje 26. § (1) bekezdés alapján a főtitkár írásban értesíti az indítványozót az eljárás megindításáról, az elbírálásra alkalmas indítvány nyilvántartásába vételéről. Ezzel egyidőben történik meg az ügyek kiszignálása az előadó alkotmánybíróra. Az Alkotmánybíróság honlapján csak a nyilvántartásba vett és kiszignált ügyek adatai kerülnek közzétételre.
A levelében foglaltakra válaszolva tájékoztatom továbbá, hogy a honlapon közzétett, érdemi szakban lévő IV/1536/2014. számú ügyben az indítványozó a főtitkár hiánypótlási felhívására indítványát kiegészítette, erre tekintettel került közzétételre az indítványon túl az indítvány-kiegészítés.
Továbbra is várjuk a korábban feltett kérdéseink megválaszolását.
This entry was posted on 2014. december 15. hétfő at 5:50 de. and is filed under Adatigenyles, Alkotmánybíróság.	You can follow any responses to this entry through the RSS 2.0 feed.